CELEX: 32013R0781
Language: hu
Date: 2013-08-14 00:00:00
Title: A Bizottság 781/2013/EU végrehajtási rendelete ( 2013. augusztus 14. ) az 540/2011/EU végrehajtási rendeletnek a fipronil hatóanyag jóváhagyási feltételei, valamint az e hatóanyagot tartalmazó növényvédő szerrel kezelt vetőmagok használatának és értékesítésének tilalma tekintetében történő módosításáról  EGT-vonatkozású szöveg

15.8.2013   
            
            
               HU
            
            
               Az Európai Unió Hivatalos Lapja
            
            
               L 219/22
            
         A BIZOTTSÁG 781/2013/EU VÉGREHAJTÁSI RENDELETE
   (2013. augusztus 14.)
   az 540/2011/EU végrehajtási rendeletnek a fipronil hatóanyag jóváhagyási feltételei, valamint az e hatóanyagot tartalmazó növényvédő szerrel kezelt vetőmagok használatának és értékesítésének tilalma tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen a rendelet 21. cikkének (3) bekezdésében említett első eshetőségre, valamint a rendelet 49. cikkének (2) bekezdésére és 78. cikkének (2) bekezdésére,
   mivel:
   
               (1)
            
            
               A fipronil hatóanyag a 2007/52/EK bizottsági irányelvvel (2) felvételre került a növényvédő szerek forgalomba hozataláról szóló, 1991. július 15-i 91/414/EGK tanácsi irányelv (3) I. mellékletébe.
            
         
               (2)
            
            
               A 2010/21/EU bizottsági irányelv (4) módosította a 91/414/EGK irányelv I. mellékletét a fipronillal kapcsolatos különös rendelkezések tekintetében.
            
         
               (3)
            
            
               A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagoknak tekintendők, és az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról szóló, 2011. május 25-i 540/2011/EU bizottsági végrehajtási rendelet (5) mellékletének A. részében is szerepelnek.
            
         
               (4)
            
            
               A fiproniltartalmú növényvédő szerekkel kezelt, bevont kukorica-vetőmag által okozott, a mézelő méheket érintő kockázatokról szóló, Olaszország részéről adott új információk alapján a Bizottság úgy határozott, hogy felülvizsgálja a szóban forgó hatóanyaggal kapcsolatos jóváhagyást. A Bizottság az 1107/2009/EK rendelet 21. cikkének (2) bekezdése alapján tudományos és műszaki segítséget kért az Európai Élelmiszerbiztonsági Hatóságtól (a továbbiakban: a Hatóság) ezen új ismeretek értékeléséhez és a fipronilnak a méhekre gyakorolt hatásával járó kockázatok értékelésének felülvizsgálatához.
            
         
               (5)
            
            
               A Hatóság a fipronil méheket érintő kockázatainak értékelésével kapcsolatos megállapításait 2013. május 27-én tette közzé (6).
            
         
               (6)
            
            
               A Hatóság megállapította, hogy a fipronil hatóanyagú növényvédő szerek kukoricavetőmag-kezeléshez való felhasználása nagyfokú akut kockázatot jelent a méhekre. Megállapítása szerint a méhekre nézve különösen a por következtében lép fel nagyfokú és akut kockázat. Emellett több növény tekintetében nem lehet kizárni a méhkolónia túlélését és fejlődését érintő akut és krónikus hatással összefüggő, elfogadhatatlan mértékű kockázatokat. A Hatóság az értékelt felhasználási módok mindegyikével kapcsolatban megállapította továbbá, hogy hiányzanak bizonyos adatok, különösen a mézelő méheket érintő azon hosszú távú kockázatok tekintetében, amelyek a pornak való kitettségből, illetve a virágporban és nektárban, a guttációs folyadékban, valamint a következő kultúr- és gyomnövényekben, továbbá a talajban lévő szermaradékoknak való esetleges expozícióból adódnak.
            
         
               (7)
            
            
               Az új tudományos és műszaki ismeretekre figyelemmel a Bizottság megállapította, hogy bizonyos jelek szerint a fipronil egyes jóváhagyott felhasználásai a méheket érő hatások miatt nem felelnek meg az 1107/2009/EK rendelet 4. cikkében meghatározott jóváhagyási kritériumoknak, és a méheket érintő nagyfokú kockázatot csak további korlátozások bevezetésével lehet kizárni.
            
         
               (8)
            
            
               A Bizottság felkérte a bejelentőt, hogy nyújtson be észrevételeket.
            
         
               (9)
            
            
               A tagállamok és a Bizottság az Élelmiszerlánc- és Állategészségügyi Állandó Bizottság keretében megvizsgálták a Hatóság megállapításait, és azokat a fipronilról szóló vizsgálati jelentések kiegészítése formájában 2013. július 16-án véglegesítették.
            
         
               (10)
            
            
               A Bizottság arra a következtetésre jutott, hogy a méheket érintő nagyfokú kockázatot csak további korlátozások bevezetésével lehet kizárni.
            
         
               (11)
            
            
               Megerősítést nyert, hogy a fipronil hatóanyagot az 1107/2009/EK rendelet szerint jóváhagyott hatóanyagnak kell tekinteni. A méhek expozíciójának minimalizálása érdekében azonban indokolt korlátozni a fiproniltartalmú növényvédő szerek használatát, valamint külön kockázatcsökkentő intézkedéseket bevezetni a méhek védelmében. A fiproniltartalmú növényvédő szerek használatát az üvegházakban elvetendő vetőmagnak, valamint a szántóföldön elvetendő, még virágzás előtt betakarítandó póréhagyma, vöröshagyma, mogyoróhagyma és a Brassica nemzetség vetőmagjának kezelésére kell korlátozni. A virágzás előtt betakarított növények nem minősülnek méheket vonzó növényeknek.
            
         
               (12)
            
            
               A fipronil azon felhasználásai esetében pedig, amelyeket az 540/2011/EU végrehajtási rendelet szerint engedélyezni lehet, indokolt további megerősítő információkat bekérni.
            
         
               (13)
            
            
               Az 540/2011/EU végrehajtási rendeletet ezért ennek megfelelően módosítani kell.
            
         
               (14)
            
            
               A kukoricával kapcsolatos felhasználás során a kezelt vetőmagok különösen a por közvetítette expozíció miatt jelentenek kockázatot a méhekre. Tekintettel a már említett kockázatokra, amelyekkel a kezelt vetőmagok használata jár, a fiproniltartalmú növényvédő szerekkel kezelt vetőmagok használatát és forgalomba hozatalát be kell tiltani, az üvegházakban elvetendő vetőmag, valamint a szántóföldön elvetendő, még virágzás előtt betakarítandó póréhagyma, vöröshagyma, mogyoróhagyma és a Brassica nemzetség vetőmagja kivételével. A kezelt napraforgómag felhasználásával kapcsolatos hiányzó információk benyújtásáig indokolt a kukoricára vonatkozó intézkedésekhez hasonló intézkedéseket alkalmazni.
            
         
               (15)
            
            
               A tagállamok számára időt kell biztosítani arra, hogy visszavonhassák a fiproniltartalmú növényvédő szerekre megadott engedélyeket.
            
         
               (16)
            
            
               Amennyiben a tagállamok az 1107/2009/EK rendelet 46. cikke értelmében egyes fiproniltartalmú növényvédő szerek esetében türelmi időt határoznak meg, annak legkésőbb 2014. február 28-án le kell járnia. A megfelelő átmeneti időszak biztosítása érdekében indokolt tehát úgy rendelkezni, hogy a kezelt vetőmagok forgalomba hozatalának tilalma 2014. március 1-jétől lépjen hatályba.
            
         
               (17)
            
            
               Az e rendelet hatálybalépését követő két éven belül a Bizottság az új tudományos ismeretek – köztük új kutatások és a kérelmező által szolgáltatott új termék-összetételekre vonatkozó információk – megvizsgálását kezdeményezi.
            
         
               (18)
            
            
               Az 1107/2009/EK rendelet 36. cikkének (3) bekezdése úgy rendelkezik, hogy a tagállamok bizonyos feltételek mellett további kockázatcsökkentő intézkedéseket hozhatnak, vagy korlátozhatják a fiproniltartalmú növényvédő szerek forgalomba hozatalát és használatát. Az 1107/2009/EK rendelet pedig lehetővé teszi a tagállamoknak, hogy a fiproniltartalmú növényvédő szerekkel kezelt vetőmagok forgalomba hozatalával és használatával kapcsolatban a rendelet 71. cikke alapján szükséghelyzeti intézkedéseket léptessenek életbe.
            
         
               (19)
            
            
               A fiproniltartalmú növényvédő szerekkel kezelt azon vetőmagokat, amelyekre az e rendelet 1. cikkében említett korlátozások vonatkoznak, fel lehet használni az 1107/2009/EK rendelet 54. cikke szerint kutatási és fejlesztési célú kísérletek vagy vizsgálatok céljára.
            
         
               (20)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   Az 540/2011/EU végrehajtási rendelet módosítása
   Az 540/2011/EU végrehajtási rendelet melléklete az e rendelet mellékletében foglaltak szerint módosul.
   2. cikk
   A kezelt vetőmagok forgalomba hozatalának tilalma
   A növények fiproniltartalmú növényvédő szerekkel kezelt vetőmagjait tilos mind felhasználni, mind pedig forgalomba hozni, az üvegházakban elvetendő vetőmag, valamint a szántóföldön elvetendő, még virágzás előtt betakarítandó póréhagyma, vöröshagyma, mogyoróhagyma és a Brassica nemzetség vetőmagja kivételével.
   3. cikk
   Átmeneti intézkedések
   A tagállamok szükség esetén az 1107/2009/EK irányelvnek megfelelően, 2013. december 31-ig módosítják vagy visszavonják a fipronil hatóanyagú növényvédő szerekre kiadott engedélyeket.
   4. cikk
   Türelmi idő
   A tagállamok által az 1107/2009/EK rendelet 46. cikke értelmében biztosított türelmi időnek a lehető legrövidebbnek kell lennie, és legkésőbb 2014. február 28-án le kell járnia.
   5. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő napon lép hatályba és akkortól alkalmazandó.
   A 2. cikk azonban 2014. március 1-jétől alkalmazandó.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. augusztus 14-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 309., 2009.11.24., 1. o.
   
      (2)  HL L 214., 2007.8.17., 3. o.
   
      (3)  HL L 230., 1991.8.19., 1. o.
   
      (4)  HL L 65., 2010.3.13., 27. o.
   
      (5)  HL L 153., 2011.6.11., 1. o.
   
      (6)  Európai Élelmiszerbiztonsági Hatóság; A fipronil hatóanyagú növényvédő szereknek a méhekre jelentett kockázatai felméréséről szóló szakértői értékelésből levont következtetés (Conclusion on the peer review of the pesticide risk assessment for bees for the active substance fipronil). EFSA Journal 2013; 11(5):3158. [51 pp.] doi:10.2903/j.efsa.2013.3158. Online elérhető a következő címen: www.efsa.europa.eu/efsajournal
   
      MELLÉKLET
      
         Az 540/2011/EU végrehajtási rendelet mellékletének módosításai
      
      Az 540/2011/EU végrehajtási rendelet melléklete A. részének 157. sorában (Fipronil) az „Egyedi rendelkezések” oszlop helyébe a következő szöveg lép:
      
         „A.   RÉSZ
         Kizárólag vetőmagkezeléshez használt rovarirtó szerként engedélyezhető. Használata csak az üvegházakban elvetendő vetőmag, valamint a szántóföldön elvetendő, még virágzás előtt betakarítandó póréhagyma, vöröshagyma, mogyoróhagyma és a Brassica nemzetség vetőmagja esetében engedélyezett.
         B.   RÉSZ
         Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni mind az Élelmiszerlánc- és Állategészségügyi Állandó Bizottságban 2007. március 15-én véglegesített, a fipronilról szóló vizsgálati jelentésben és különösen annak I. és II. függelékében található megállapításokat, mind pedig az Élelmiszerlánc- és Állategészségügyi Állandó Bizottságban 2013. július 16-án véglegesített, a fipronilról szóló vizsgálati jelentés kiegészítésében található megállapításokat.
         Az átfogó értékelésben a tagállamoknak fokozott figyelmet kell fordítaniuk a következőkre:
         
                     a)
                  
                  
                     a forgalmazott szerek csomagolása, az aggodalomra okot adó fotodegradációs termékek létrejöttének elkerülése érdekében;
                  
               
                     b)
                  
                  
                     a felszín alatti vizek lehetséges, főként az eredeti vegyületnél perzisztensebb bomlástermékekkel történő szennyeződése, ha a hatóanyagot érzékeny talaj-, illetve éghajlati adottságú régiókban alkalmazzák;
                  
               
                     c)
                  
                  
                     a magevő madarak és emlősök, a vízi szervezetek, a célcsoporthoz nem tartozó ízeltlábúak és a mézelő méhek védelme.
                  
               A tagállamok biztosítják továbbá, hogy:
         
                     a)
                  
                  
                     a vetőmag bevonása kizárólag speciális vetőmagkezelő létesítményben történjen; az ilyen létesítményeknek a lehető legjobb technikákat kell alkalmazniuk, hogy a vetőmag bevonása, valamint a tárolás és a szállítás során a porkibocsátás a lehető legkisebb legyen;
                  
               
                     b)
                  
                  
                     megfelelő vetőgépeket használjanak, hogy a vetőmagnak a talajba való bedolgozása kellő mélységben történjen, és a kihullás, valamint a porkibocsátás mértéke a lehető legkisebb legyen;
                  
               
                     c)
                  
                  
                     a kezelt vetőmag címkéjén szerepeljen, hogy a vetőmagot fipronillal kezelték, és megnevezésre kerüljenek az engedélyben előírt kockázatcsökkentő intézkedések;
                  
               
                     d)
                  
                  
                     adott esetben és megfelelő módon ellenőrzési programok induljanak a gyűjtő méhek vagy a méhészek által intenzíven használt területeken a méhek valós fipronilkitettségének ellenőrzésére.
                  
               A felhasználási feltételek között adott esetben szerepelniük kell kockázatcsökkentő intézkedéseknek.
         A bejelentő megerősítő információkat nyújt be az alábbiakról:
         
                     a)
                  
                  
                     a mézelő méheken kívüli beporzókat érintő kockázat;
                  
               
                     b)
                  
                  
                     a méhkolónia túlélését és fejlődését érintő akut és hosszú távú kockázat, valamint a növényi anyagcseretermékek és a talajban keletkező bomlástermékek (a fotolízissel létrejövő bomlástermékek kivételével) okozta, méhfiasítást érintő kockázat;
                  
               
                     c)
                  
                  
                     a vetési munkafolyamat során kibocsátott por átszállásából eredő esetleges expozíció, a méhkolónia túlélését és fejlődését érintő akut és hosszú távú kockázat, valamint azon helyzetek okozta, méhfiasítást érintő kockázat, amikor a méhek a por átszállásának kitett növényekről gyűjtenek;
                  
               
                     d)
                  
                  
                     a méhkolónia túlélését és fejlődését érintő akut és hosszú távú kockázat, valamint a rovarok előállította mézharmatból való gyűjtésből fakadó, a méhfiasítást érintő kockázat;
                  
               
                     e)
                  
                  
                     a guttációs folyadéknak való esetleges kitettség, a méhkolónia túlélését és fejlődését érintő akut és hosszú távú kockázat, valamint a méhfiasítást érintő kockázat;
                  
               
                     f)
                  
                  
                     a következő kultúr- vagy gyomnövények nektárjában, virágporában, mézharmatában és guttációs folyadékjában lévő szermaradékoknak való esetleges kitettség, ideértve a talaj perzisztens bomlástermékeit is (RPA 200766, MB 46136 és MB 45950).
                  
               A bejelentő 2015. március 30-ig benyújtja ezeket az információkat a Bizottságnak, a tagállamoknak és a Hatóságnak.”